Zandspruit-geweld: Ses in hofArgieffoto: SAPD/Facebook Ses verdagtes het Maandag in die landdroshof in Roodepoort verskyn in verband met verlede week se brandvoorval by Zandspruit in Gauteng. Die voorval, vermoedelik die gevolg van gepeupelgeregtigheid, het nou reeds agt lewens sedert Woensdag geëis. ’n Negende slagoffer sterk tans aan in die hospitaal. Dié slagoffer is in dié stadium die enigste oorlewende. Phindi Mjonondwane, woordvoerder van die Nasionale Vervolgingsgesag (NVG), sê die verdagtes het op aanklagte van moord, poging tot moord en ontvoering in die hof verskyn waarna die saak tot 9 Junie uitgestel is. Die verdagtes sal na verwagting dán aansoek om borgtog doen. Die verdagtes kan volgens Mjonondwane nie in dié stadium geïdentifiseer word nie aangesien die staat van plan is om die verdagtes in ’n identiteitsparade te laat verskyn. Maroela Media het vroeër berig daar is Woensdag omstreeks 02:00 aangemeld dat sowat 200 mense ’n soektog na ’n groep jong mans, wat glo mense in die Zandspruit-gemeenskap beroof het, op tou gesit het. Mjonondwane sê die mans is die betrokke oggend met geweld uit hul huise geneem, aangerand en toe op ’n nabygeleë sokkerveld aan die brand gesteek.